Nog drie vas ná groot dwelmklopjag in Somerset-Wes | Maroela Media
Nog drie verdagtes is in hegtenis geneem in verband met ŉ klopjag waar daar beslag gelê is op dwelmmiddels ter waarde van R8,9 miljoen in Somerset-Wes in die Wes-Kaap.
Die direktoraat vir prioriteitsmisdaadondersoeke (die Valke) se narkotikaburo het twee weke gelede beslag gelê op groot hoeveelhede tik, heroïen en Mandrax by ŉ bergingsfasiliteit. Mogamat Rafiek Hayners (24) is by die fasiliteit in hegtenis geneem. Beamptes het ook beslag gelê op ŉ ongelisensieerde vuurwapen en Hayners se voertuig.
Kapt. Philani Nkwalasi, woordvoerder van die Valke, het Woensdag in ŉ verklaring gesê nog drie persone, Russel Stanton Jonathan (53), Mark Overmeyer (51) en Zaynisa Alfoz (45) is in hegtenis geneem in verband met die klopjag.
“Jonathan is Maandag by sy huis in Hanoverpark in hegtenis geneem vir sy beweerde betrokkenheid. Alfoz is verlede week Dinsdag in hegtenis geneem. Overmeyer is verlede week Woensdag met behulp van die Wes-Kaapse teen-bende-eenheid aangekeer.”
Die mans het reeds in die landdroshof in Somerset-Wes verskyn. Hulle sal na verwagting Donderdag aansoek doen om borgtog.